CELEX: 32017D1545
Language: mt
Date: 2017-09-13 00:00:00
Title: Deċiżjoni (UE) 2017/1545 tal-Parlament Ewropew u tal-Kunsill tat-13 ta' Settembru 2017 li temenda d-Deċiżjoni Nru 445/2014/UE li tistabbilixxi azzjoni tal-Unjoni għall-Kapitali Ewropej tal-Kultura għas-snin 2020 sal-2033 (Test b'rilevanza għaż-ŻEE. )

15.9.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 237/1
            
         DEĊIŻJONI (UE) 2017/1545 TAL-PARLAMENT EWROPEW U TAL-KUNSILL
   tat-13 ta' Settembru 2017
   li temenda d-Deċiżjoni Nru 445/2014/UE li tistabbilixxi azzjoni tal-Unjoni għall-Kapitali Ewropej tal-Kultura għas-snin 2020 sal-2033
   (Test b'rilevanza għaż-ŻEE)
   IL-PARLAMENT EWROPEW U L-KUNSILL TAL-UNJONI EWROPEA,
   Wara li kkunsidraw it-Trattat dwar il-Funzjonament tal-Unjoni Ewropea u, b'mod partikolari, l-Artikolu 167 tiegħu,
   Wara li kkunsidraw il-proposta mill-Kummissjoni Ewropea,
   Wara li l-abbozz tal-att leġiżlattiv intbagħat lill-parlamenti nazzjonali,
   Wara li kkonsultaw il-Kumitat tar-Reġjuni,
   Filwaqt li jaġixxu skont il-proċedura leġiżlattiva ordinarja (1),
   Billi:
   
               (1)
            
            
               Id-Deċiżjoni Nru 445/2014/UE tal-Parlament Ewropew u tal-Kunsill (2) għandha l-għan li tipproteġi u tippromwovi r-rikkezza u d-diversità tal-kulturi li jeżistu fl-Ewropa u li tenfasizza l-karatteristiċi komuni ta' bejniethom filwaqt li tħeġġeġ is-sens taċ-ċittadini li jħossu li jiffurmaw parti minn żona kulturali komuni, b'mod li tinkoraġġixxi l-fehim reċiproku u d-djalogu interkulturali, u li ġġib fuq quddiem il-wirt kulturali komuni. Dik id-Deċiżjoni għandha wkoll l-għan li trawwem il-kontribut tal-kultura għall-iżvilupp fit-tul tal-bliet, li jista' jinvolvi ż-żoni ta' madwarhom, skont l-istrateġiji u l-prijoritajiet rispettivi tagħhom, bl-għan li jiġi appoġġat it-tkabbir intelliġenti, sostenibbli u inklużiv.
            
         
               (2)
            
            
               Il-Kapitali Ewropej tal-Kultura jagħtu kontribut kruċjali għall-promozzjoni tal-valuri tal-Unjoni.
            
         
               (3)
            
            
               Jenħtieġ li l-attivitajiet tan-netwerking ikomplu jiġu inkoraġġiti aktar bejn il-bliet tal-imgħoddi, tal-preżent u tal-ġejjieni detenturi tat-titlu ta' Kapitali Ewropea tal-Kultura, bl-għan li jitrawmu l-iskambju tal-esperjenzi u l-prattiki tajba.
            
         
               (4)
            
            
               Id-Deċiżjoni Nru 445/2014/UE tistipula li jkollhom aċċess għall-azzjoni tal-Unjoni għall-Kapitali Ewropej tal-Kultura (l-“azzjoni”) biss il-bliet tal-Istati Membri, ta' pajjiżi kandidati jew ta' pajjiżi kandidati potenzjali, jew, soġġett għall-kondizzjonijiet stabbiliti f'dik id-Deċiżjoni, bliet ta' pajjiż li jaderixxi mal-Unjoni.
            
         
               (5)
            
            
               Bl-għan li jissaħħu r-rabtiet kulturali bejn il-pajjiżi tal-Assoċjazzjoni Ewropea tal-Kummerċ Ħieles li huma partijiet għall-Ftehim dwar iż-Żona Ekonomika Ewropea (3) (“il-pajjiżi tal-EFTA/ŻEE”) u l-Unjoni, jenħtieġ li l-azzjoni tkun miftuħa wkoll, soġġett għal kondizzjonijiet, għall-bliet ta' dawk il-pajjiżi f'konformità ma' dak il-Ftehim.
            
         
               (6)
            
            
               Madankollu, matul il-perjodu kopert bid-Deċiżjoni Nru 445/2014/UE, jiġifieri mill-2020 sal-2033, għal raġunijiet ta' ekwità mal-bliet fl-Istati Membri li jipparteċipaw fl-azzjoni, jenħtieġ li l-bliet fil-pajjiżi tal-EFTA/ŻEE jkunu jistgħu jikkompetu għat-titlu f'kompetizzjoni waħda biss. Għal raġunijiet ta' ekwità mal-Istati Membri, jenħtieġ li kull pajjiż tal-EFTA/ŻEE jkun jista' jospita t-titolu darba biss matul dak il-perjodu, bħalma huwa l-każ għall-pajjiżi kandidati u għall-pajjiżi kandidati potenzjali.
            
         
               (7)
            
            
               Peress li s-sejħiet għat-tressiq tal-applikazzjonijiet jeħtieġ li jiġu ppubblikati mhux aktar tard minn sitt snin qabel is-sena tat-titlu, jenħtieġ li pajjiż kandidat, pajjiż kandidat potenzjali jew pajjiż tal-EFTA/ŻEE jospita l-Kapitali Ewropea tal-Kultura fl-2028 minflok fl-2027 biex dawk il-pajjiżi jkunu jistgħu jinnegozjaw il-parteċipazzjoni tagħhom fil-programm tal-Unjoni li jappoġġa l-kultura li jkun sussegwenti għall-Programm Ewropa Kreattiva għall-perjodu 2021 sa 2027.
            
         
               (8)
            
            
               Għalhekk, jenħtieġ li d-Deċiżjoni Nru 445/2014/UE tiġi emendata għaldaqstant,
            
         ADOTTAW DIN ID-DEĊIŻJONI:
   Artikolu 1
   Id-Deċiżjoni Nru 445/2014/UE hija emendata kif ġej:
   
               (1)
            
            
               l-Artikolu 3 huwa emendat kif ġej:
               
                           (a)
                        
                        
                           il-paragrafu 2 huwa sostitwit b'dan li ġej:
                           “2.   L-għadd ta' bliet detenturi tat-titlu f'sena partikolari (‘is-sena tat-titlu’) ma għandux ikun ta' aktar minn tlieta.
                           It-titlu għandu jingħata kull sena lil mhux iktar minn belt waħda f'kull wieħed miż-żewġ Stati Membri li jidhru fil-kalendarju li jinsab fl-Anness (‘il-kalendarju’) u, fis-snin rilevanti, lil belt waħda f'pajjiż tal-Assoċjazzjoni Ewropea tal-Kummerċ Ħieles li huwa parti għall-Ftehim dwar iż-Żona Ekonomika Ewropea (‘pajjiż tal-EFTA/ŻEE’), f'pajjiż kandidat jew f'pajjiż kandidat potenzjali, jew lil belt waħda f'pajjiż li jaderixxi mal-Unjoni fiċ-ċirkostanzi indikati fil-paragrafu 5.”;
                        
                     
                           (b)
                        
                        
                           il-paragrafu 4 huwa sostitwit b'dan li ġej:
                           “4.   Il-bliet fil-pajjiżi tal-EFTA/ŻEE, fil-pajjiżi kandidati u fil-pajjiżi kandidati potenzjali li jipparteċipaw fil-Programm Ewropa Kreattiva jew fil-programmi sussegwenti tal-Unjoni li jappoġġaw il-kultura fid-data tal-pubblikazzjoni tas-sejħa għall-preżentazzjoni tal-applikazzjonijiet imsemmija fl-Artikolu 10(2), jistgħu japplikaw għat-titlu għal sena waħda fil-qafas ta' kompetizzjoni miftuħa organizzata skont il-kalendarju li jinsab fl-Anness.
                           Il-bliet fil-pajjiżi tal-EFTA/ŻEE, fil-pajjiżi kandidati u fil-pajjiżi kandidati potenzjali għandhom ikunu jistgħu jipparteċipaw biss f'kompetizzjoni waħda matul il-perjodu mill-2020 sal-2033.
                           Kull pajjiż tal-EFTA/ŻEE, pajjiż kandidat jew pajjiż kandidat potenzjali għandu jkun jista' jospita t-titlu darba biss matul il-perjodu mill-2020 sal-2033.”;
                        
                     
         
               (2)
            
            
               l-Artikolu 10 huwa emendat kif ġej:
               
                           (a)
                        
                        
                           it-titolu huwa sostitwit b'dan li ġej:
                           “L-għażla minn qabel u l-għażla f'pajjiżi tal-EFTA/ŻEE, f'pajjiżi kandidati u f'pajjiżi kandidati potenzjali”;
                        
                     
                           (b)
                        
                        
                           il-paragrafu 1 huwa sostitwit b'dan li ġej:
                           “1.   Il-Kummissjoni għandha tkun responsabbli mill-organizzazzjoni tal-kompetizzjoni bejn il-bliet fil-pajjiżi tal-EFTA/ŻEE, fil-pajjiżi kandidati u fil-pajjiżi kandidati potenzjali.”;
                        
                     
                           (c)
                        
                        
                           fil-paragrafu 6, l-ewwel subparagrafu huwa sostitwit b'dan li ġej:
                           “6.   Il-bord għandu joħroġ rapport tal-għażla dwar l-applikazzjonijiet tal-bliet kandidati fil-lista mqassra flimkien ma' rakkomandazzjoni għan-nomina ta' mhux aktar minn belt waħda f'pajjiż tal-EFTA/ŻEE, f'pajjiż kandidat jew f'pajjiż kandidat potenzjali wieħed.”;
                        
                     
         
               (3)
            
            
               Fl-Artikolu 11, il-paragrafu 2 huwa sostitwit b'dan li ġej:
               “2.   Fil-każ ta' pajjiżi tal-EFTA/ŻEE, ta' pajjiżi kandidati u ta' pajjiżi kandidati potenzjali, il-Kummissjoni għandha tinnomina belt waħda biex iżżomm it-titlu fis-snin rilevanti, abbażi tar-rakkomandazzjonijiet li jinsabu fir-rapport tal-għażla tal-bord, u għandha tavża, mhux aktar tard minn erba' snin qabel is-sena tat-titlu, lill-Parlament Ewropew, lill-Kunsill u lill-Kumitat tar-Reġjuni b'dik in-nomina.”;
            
         
               (4)
            
            
               l-Artikolu 13 huwa emendat kif ġej:
               
                           (a)
                        
                        
                           fil-paragrafu 2, it-tieni subparagrafu huwa sostitwit b'dan li ġej:
                           “L-Istat Membru, il-pajjiż tal-EFTA/ŻEE, il-pajjiż kandidat jew il-pajjiż kandidat potenzjali kkonċernat jista' jinnomina osservatur biex jattendi dawk il-laqgħat.”;
                        
                     
                           (b)
                        
                        
                           fil-paragrafu 3, it-tieni subparagrafu huwa sostitwit b'dan li ġej:
                           “Il-bord għandu jibgħat ir-rapporti ta' monitoraġġ tiegħu lill-Kummissjoni, lill-bliet nominati u lill-Istati Membri tagħhom, kif ukoll lill-bliet nominati u lill-pajjiż tal-EFTA/ŻEE, lill-pajjiż kandidat jew lill-pajjiż kandidat potenzjali rilevanti.”;
                        
                     
         
               (5)
            
            
               l-Anness huwa sostitwit bit-test fl-Anness għal din id-Deċiżjoni.
            
         Artikolu 2
   Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
   
      Magħmul fi Strasburgu, it-13 ta' Settembru 2017.
      
         
            Għall-Parlament Ewropew
         
         
            Il-President
         
         A. TAJANI
      
      
         
            Għall-Kunsill
         
         
            Il-President
         
         M. MAASIKAS
      
   
   
      (1)  Il-Pożizzjoni tal-Parlament Ewropew tat-13 ta' Ġunju 2017 (għadha mhix ippubblikata fil-Ġurnal Uffiċjali) u d-Deċiżjoni tal-Kunsill tas-17 ta' Lulju 2017.
   
      (2)  Id-Deċiżjoni Nru 445/2014/UE tal-Parlament Ewropew u tal-Kunsill tas-16 ta' April 2014 li tistabbilixxi azzjoni tal-Unjoni għall-Kapitali Ewropej tal-Kultura għas-snin 2020 sal-2033 u li tħassar id-Deċiżjoni Nru 1622/2006/KE (ĠU L 132, 3.5.2014, p. 1).
   
      (3)  ĠU L 1, 3.1.1994, p. 3.
   
      ANNESS
      
         “KALENDARJU
      
      
                  2020
               
               
                  Il-Kroazja
               
               
                  L-Irlanda
               
               
                   
               
            
                  2021
               
               
                  Ir-Rumanija
               
               
                  Il-Greċja
               
               
                  Pajjiż kandidat jew pajjiż kandidat potenzjali
               
            
                  2022
               
               
                  Il-Litwanja
               
               
                  Il-Lussemburgu
               
               
                   
               
            
                  2023
               
               
                  L-Ungerija
               
               
                  Ir-Renju Unit
               
               
                   
               
            
                  2024
               
               
                  L-Estonja
               
               
                  L-Awstrija
               
               
                  Pajjiż tal-EFTA/ŻEE, pajjiż kandidat jew pajjiż kandidat potenzjali (1)
                  
               
            
                  2025
               
               
                  Is-Slovenja
               
               
                  Il-Ġermanja
               
               
                   
               
            
                  2026
               
               
                  Is-Slovakkja
               
               
                  Il-Finlandja
               
               
                   
               
            
                  2027
               
               
                  Il-Latvja
               
               
                  Il-Portugall
               
               
                   
               
            
                  2028
               
               
                  Ir-Repubblika Ċeka
               
               
                  Franza
               
               
                  Pajjiż tal-EFTA/ŻEE, pajjiż kandidat jew pajjiż kandidat potenzjali
               
            
                  2029
               
               
                  Il-Polonja
               
               
                  L-Iżvezja
               
               
                   
               
            
                  2030
               
               
                  Ċipru
               
               
                  Il-Belġju
               
               
                  Pajjiż tal-EFTA/ŻEE, pajjiż kandidat jew pajjiż kandidat potenzjali
               
            
                  2031
               
               
                  Malta
               
               
                  Spanja
               
               
                   
               
            
                  2032
               
               
                  Il-Bulgarija
               
               
                  Id-Danimarka
               
               
                   
               
            
                  2033
               
               
                  In-Netherlands
               
               
                  L-Italja
               
               
                  Pajjiż tal-EFTA/ŻEE, pajjiż kandidat jew pajjiż kandidat potenzjali
               
            
         (1)  Dejjem jekk din id-Deċiżjoni tidħol fis-seħħ qabel ma tkun waslet biex tiġi ppubblikata s-sejħa għall-preżentazzjoni ta' applikazzjonijiet tal-kompetizzjoni tal-2024, jiġifieri sitt snin qabel is-sena tat-titlu.”